Valentynsdag | MaanKind
Antonio Canova, Cupid en Psyche, Psyche Revived by Cupid's Kiss, Valentynsdag, Wat is romanse?
In die Februarie uitgawe van die Rooi Rose het ek geleentheid gehad om te sê wat ek van romantiese gebare dink:
Vraag 1: Wat is die romantiesste ding wat 'n geliefde al vir jou gedoen het? Hoe belangrik is romanse in 'n verhouding? Hoeveel tyd en geld moet 'n paartjie hieraan spandeer?
Self is ek seker die mins romantiese mens wat ek ken, daarom doen geliefdes ook nie juis tradisionele romantiese dinge vir my nie. Persoonlik lyk sulke 'romantiese' gebare wat self-help boeke en tydskrifartikels voorstel, vir my na iets om te bewys, so bietjie aangeplak, as dit nie vanself en uit die hart kom nie. Maar ek waardeer diep uit my hart die rooibostee wat my man elke oggend vir my in die bed bring, en die bedagsaamheid om bietjie ekstra heuning in te roer as my keel seer is – dit vind ek romanties. Die stilstaan as ons stap, om vir my 'n foto-oomblik uit te wys. Bedagsaamheid is vir my die definisie van romanse. Ken my hart, en wys dit. Spandeer baie tyd daaraan, en geen geld nie.
(Vir hierdie paar woorde het ek (as lid van hulle Lesersforum) die mooiste Laura Hedgren handsak gekry! Baie dankie, Rooi Rose!)
My punt is, more verwag ek absoluut niks, maar vandag het ek die heerlikste drie-gangete gekry, by een van Hermanus se top restaurante – La Pentola – waar ons oor die see uitgekyk het. Dit is afgesluit met komplimentêre 'melktertjies', en saam met die rekening het daar, pleks van twee taai peperminte, 2 lepeltjies met die lekkerste tuisgemaakte roomys gekom. En die rekening? Minder as by die meeste plekke, want die eienaar en sjef, Shane Sauvage, gee mos 'pensioner's specials' in die week.
La Pentola – Hermanus (Foto: http://hermanus.lapentola.co.za/)
Die feit bly. Wat ook al die geskiedenis, en hoe kommersieel dit mag wees, liefde in enige vorm bly lekker. Elke dag. Deel dit uit. Maar dink ook aan jouself, wees heel eerste lief vir jouself, en doen ietsie lekkers, net vir jou.
Mag Cupid en Psyche ook deel wees van JOU dag more.
Psyche Revived by Cupid's Kiss (Foto: Trisa Hugo in die Louvre, Parys)
10 thoughts on "Valentynsdag"
15 Februarie, 2013 om 6:22 nm
"Ken my hart, en wys dit. Spandeer baie tyd daaraan, en geen geld nie" Dit is vir my een van die waarste definisies van liefde wat ek in 'n lang tyd gelees het. Dankie 🙂
15 Februarie, 2013 om 7:51 nm
Ek dink ek moet hom patenteer!
14 Februarie, 2013 om 3:27 nm
Dis my probleem met hierdie dae – mens behoort diegene wat jy liefhet ELKE dag te wys hoe jy voel. Die lewe is so kort soos 'n oogwink.
14 Februarie, 2013 om 9:47 vm
Ek het al soveel jare lank dieselfde Valentine, ons doen nie meer aardskuddende dinge vir die dag nie. Maar hy het my vanaand, toe hy op pad bed toe is en terwyl ek nog koerant lees, kom soen en gese: happy valentines ounooi. En dis vir my genoeg. Ook dat hy saans na ete sommer vanself die kombuis opruim as ek gekook het. Dit is vir my meer as genoeg.
14 Februarie, 2013 om 8:20 vm
Vir my? As my man uit die bloute, wanneer ek dit die minste verwag, sé: "Ek is lief vir jou"
14 Februarie, 2013 om 9:39 vm
Dit kan ek doen later!
13 Februarie, 2013 om 9:59 nm
Gee maar vir MaanMan 'n special hug :)xR
13 Februarie, 2013 om 8:12 nm
Hoor hoor Maankind! Ek is aanboord met die aangeplaktgheid van sulke dae, en vind veldblomme gepluk, langs die N4 baie meer romanties, as ROOI Rose (ha, no pun intended), maar like nogal dat jy handsak geskenk gekry het vir jou woorde 😉
13 Februarie, 2013 om 9:19 nm
Ek het dit glad nie teeen goeie gebaartjies of viering van Valentynsdag nie, dit moet net uit die hart uit kom.